SUONENJOEN KAUPUNKI	LAUSUNTO	
Hallintotoimi	
PL 13, 77601 SUONENJOKI					     Dnro 268/07
Puh. (017) 513 311	22.1.2008	

Oikeusministeriö
Oikeushallinto-osasto
PL 25

00023 VALTIONEUVOSTO

Suonenjoen kaupungin lausunto mietintöön Käräjäoikeusverkoston kehittäminen (OM 8/31/2007)

Työryhmämietinnössä (2007:12) Käräjäoikeusverkoston kehittäminen esitetään, että Kuopion käräjäoikeuden Suonenjoen sivukanslia lakkautetaan. Suonenjoen kaupunki ei hyväksy Suonenjoen sivukanslian lakkauttamista.

	Perustelut

Kuopion käräjäoikeuden Suonenjoen sivukanslia istuntopaikkoineen on toiminut hyvin. Kehittämisessä myös oikeuslaitoksen palvelut on turvattava kansalaisille tasapuolisesti. Välimatkat Suonenjoelle, joka on Sisä-Savon kihlakunnan keskus, ovat omalta alueelta kohtuulliset, mutta Kuopioon laitakunnista on jo 70 - 80 km:n etäisyydet ja julkiset kulkuyhteydet ovat huonot.

Niin kuin mietinnössäkin esitetään, voivat muut oikeuspalvelut siirtyä keskittymisen myötä pääkansliapaikkakunnalle: oikeusaputoimisto, asianajopalvelut. Nyt oikeusaputoimiston sivutoimisto on Suonenjoella ja sivuvastaanotto Vesannolla. Suonenjoella on useita asianajotoimistoja tällä hetkellä.

Valtionhallinnon palvelut on järjestetty erillissuunnitelmin uudelleen kunkin hallinnonalan oman näkemyksen ja aikataulun mukaisesti. Valtionhallinnon perusyksikkö kihlakunta on käynyt merkityksettömäksi. Valtionhallinnon keskittämisellä on luovuttaville alueille elinvoimaa heikentävä vaikutus. Kun yksi hallinnonala on siirretty pois, on sitä käytetty puolestaan perusteena seuraavan hallinnonalan poistamiselle.

Mietinnön mukaan Suonenjoen ja Nilsiän sivukanslioiden lakkauttamiset merkitsevät uusien toimitilojen rakentamista Kuopioon. Tällä hetkellä sivukansliat ovat hyvissä ja edullisissa tiloissa, eivätkä aiheuttaisi investointipaineita Kuopioon.

Johtamisjärjestelmä nykyaikaisin tiedonsiirtomenetelmin ei liene ongelma, koska kaikki kansliat tulevat olemaan Kuopion käräjäoikeuteen kuuluvia.

On myös huomioitava Suonenjoen sivukanslia-alueen tuleva kehitys. Vaikka väestömäärä ei ole kasvanut, on yritystoiminta lisääntynyt voimakkaasti ja mm. kesäisin ulkomaalaisia kausityöntekijöitä on alueella noin 3 000.

SUONENJOEN KAUPUNGINHALLITUS

Olavi Ruotsalainen		Veijo Turkki
kaupunginjohtaja		tekninen johtaja